苏轼
次韵刘景文登介亭
泽国梅雨余，衰年困蒸溽。
高堂磨新塼，颇觉利腰足。
松根百尺井，两绠飞净渌。
流觞聚儿童，一笑为捧腹。
清风信可御，刚气在岩麓。
始知共此世，物外无三伏。
长歌入云去，不待弦管逐。
西湖真西子，烟树点眉目。
涛沙少酝籍，高浪翻雪屋。
俯仰拊四海，百世飞鸟速。
远追钱氏余，近吊祖侯躅。
吾生如寄耳，寸晷轻尺玉。
谁似刘将军，逸韵谢边幅。
千言一挥手，五车不再读。
春岩彩鸡舞，月峡哀猿哭。
朝先鶗鴂起，暮与寒螀续。
我老废吟哦，赖君时击触。
従今事远览，发轫此幽谷。
清游得三昧，至乐谢五欲。
莫作狂道士，气压刘师服。